Diari Oficial de la Generalitat Valenciana


Sumari del DOGV 4375, del 11-11-2002 (2002/12011)

DECRET 181/2002, de 5 de novembre, del Govern Valencià, pel qual es crea el Registre Autonòmic d'Associacions de la Comunitat Valenciana.
-----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/11/05/181/dof/vci/html**

### Dades del document

Número de DOGV
:   4375

Data del DOGV
:   11-11-2002

Secció del DOGV
:   I. DISPOSICIONS GENERALS

Número del document
:   2002/12878


Data del document
:   05-11-2002

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * associació
    * legislació
    * registre de documents

DECRET 181/2002, de 5 de novembre, del Govern Valencià, pel qual es crea el Registre Autonòmic d'Associacions de la Comunitat Valenciana. [2002/F12159]
  
El dret fonamental d'associació, reconegut en l'article 22 de la Constitució, constituïx un fenomen sociològic i polític, com a tendència natural de les persones i com a instrument de participació, respecte al qual els poders públics no poden romandre al marge.
  
La nostra Constitució, partint del principi de llibertat associativa, conté normes relatives a associacions de rellevància constitucional, com els partits polítics (article 6), els sindicats (articles 7 i 28), les confessions religioses (article 16), les associacions de consumidors i usuaris (article 51) i les organitzacions professionals (article 52) i, d'una forma general, definix en l'article 22 els principis comuns a totes les associacions.
  
La necessitat d'abordar el desenvolupament de l'article 22 de la Constitució, mitjançant llei orgànica, en tractar-se de l'exercici d'un dret fonamental, s'ha vist plasmada en la recent publicació de la Llei Orgànica 1/2002, de 22 de març, Reguladora del Dret d'Associació.
  
L'àmbit d'aplicació de la citada llei orgànica se circumscriu a les associacions sense ànim de lucre, la qual cosa permet deixar fora de l'àmbit d'aplicació d'esta a les societats civils, mercantils, industrials, i laborals, a les cooperatives i mutualitats i a les comunitats de béns o propietaris les finalitats i naturalesa de les quals no responen a l'essència acceptada de les associacions.
  
La importància del fenomen associatiu com a instrument d'integració en la societat i de participació en els assumptes públics davant del qual els poders públics han de mantindre un acurat equilibri i, d'altra banda, l'important paper de les entitats del voluntariat, porta a la llei orgànica a incloure, en l'article 10, l'obligatorietat d'inscripció en el corresponent registre, als sols efectes de publicitat, de les associacions que s'hi regulen, i inclou en el capítol V el dret d'inscripció així com els registres nacional i autonòmic.
  
En concret, en l'article 26 es preveu l'existència en cada comunitat autònoma d'un registre autonòmic d'associacions, que tindrà per objecte la inscripció de les que desenvolupen principalment les seues funcions en l'àmbit territorial d'aquelles.
  
Pel que fa al nostre àmbit autonòmic, la Llei 4/2001, de 19 de juny, del Voluntariat, preveu, en l'article 10, l'existència d'un registre d'entitats de voluntariat, que depén de l'òrgan de l'administració pública de la Generalitat competent per a la inscripció d'associacions.
  
En virtut de tot allò que s'ha exposat, a proposta del conseller de Justícia i Administracions Públiques, conforme amb el Consell Jurídic Consultiu de la Comunitat Valenciana i, després de la deliberació del Govern Valencià, en la reunió del dia 5 de novembre de 2002,
  
DECRETE
  
Article 1. Creació del registre
  
1. Es crea el Registre Autonòmic d'Associacions de la Comunitat Valenciana, que depén de la conselleria competent en matèria d'associacions, que tindrà per objecte la inscripció de les associacions que desenvolupen principalment les seues funcions en l'àmbit territorial de la Comunitat Valenciana.
  
2. Dit registre comunicarà al Registre Nacional d'Associacions els assentaments d'inscripció i dissolució de les associacions d'àmbit autonòmic valencià.
  
3. El Registre Autonòmic d'Associacions de la Comunitat Valenciana és únic i està integrat per tres unitats territorials que es corresponen amb els àmbits de les províncies d'Alacant, Castelló i València.
  
Article 2. Estructura del registre
  
El Registre Autonòmic d'Associacions de la Comunitat Valenciana constarà de les següents seccions:
  
1. Secció primera: de les associacions sotmeses a l'àmbit d'aplicació de la Llei Orgànica 1/2002, de 22 de març, Reguladora del Dret d'Associació.
  
2. Secció segona: de federacions d'associacions, confederacions i unions d'associacions.
  
3. Secció tercera: de les associacions regulades per lleis especials i les associacions juvenils regulades pel Reial Decret 397/1988, de 22 d'abril.
  
4. Secció quarta: de les entitats de voluntariat d'àmbit autonòmic, segons el que preveu l'article 10 de la Llei 4/2001, 19 de juny, del Voluntariat.
  
DISPOSICIÓ TRANSITÒRIA
  
Les inscripcions existents en els registres provincials d'associacions d'Alacant, Castelló i València s'integraran, d'ofici i de manera automàtica, en el registre que es crea en virtut d'esta norma.
  
DISPOSICIONS FINALS
  
Primera
  
Es faculta el conseller que tinga atribuïda la competència en matèria del Registre Autonòmic d'Associacions de la Comunitat Valenciana per a dictar les normes de desenvolupament que es consideren oportunes.
  
Segona
  
El present decret entrarà en vigor el sendemà de la seua publicació en el Diari Oficial de la Generalitat Valenciana.
  
València, 5 de novembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El conseller de Justícia i Administracions Públiques,


Còpia Permalink ELI